Skoski bikarinn
Skoski bikarinn eða Scottish Cup er næstelsta bikarkeppni í fótbolta í heimi en hún var stofnuð árið 1873. Fyrirmyndin var enska bikarkeppnin sem hóf göngu sína tveimur árum fyrr. Queen's Park var fyrst til að hampa bikarnum í mars 1874. Celtic er sigursælasta liðið í sögu keppninnar með 41 titil og er núverandi meistarar (2023).

Saga
Skoska knattspyrnusambandið var stofnað árið 1873 og var þá þegar ákveðið að efna til keppni fyrir aðildarfélög þess. Fyrsti leikur skosku bikarkeppninnar fór fram þann 18. október 1873 þar sem Renton sigraði Kilmarnock 2:0. Fyrstu árin bar Queen´s Park höfuð og herðar yfir önnur félög og varð bikarmeistari í tíu skipti á fyrstu tveimur áratugunum. Árið 1885 setti Arbroath heimsmet þegar það bar sigurorð af Bon Accord, 36:0.

Verðlaunagripur keppninnar er sá elsti í heimi og hefur verið afhentur frá upphafi. Gripurinn er úr hreinu silfri, 50 sentimetra hár og 2,25 kíló að þyngd. Hann er varðveittur á Knattspyrnusafninu á Hampden Park en tekinn fram og hreinsaður fyrir úrslitaleik hvers árs.

Úrslitaleikir

Skoskar knattspyrnudeildir
Knattspyrnumót og -keppnir félagsliða